title: Εκτελεστικός κανονισμός (ΕΕ) αριθ. 701/2012 της Επιτροπής, της 30ής Ιουλίου 2012 , σχετικά με την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών

text:
               31.7.2012

               EL

               Επίσημη Εφημερίδα της Ευρωπαϊκής Ένωσης

               L 203/60

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 701/2012 ΤΗΣ ΕΠΙΤΡΟΠΉΣ
   της 30ής Ιουλίου 2012
   σχετικά με την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 103η, το άρθρο 127 στοιχείο γ) και το άρθρο 143, σε συνδυασμό με το άρθρο 4,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1234/2007 θεσπίζει κοινή οργάνωση των γεωργικών αγορών στην οποία περιλαμβάνονται οι τομείς των οπωροκηπευτικών και των μεταποιημένων οπωροκηπευτικών. Σύμφωνα με το άρθρο 103γ του εν λόγω κανονισμού, τα επιχειρησιακά προγράμματα στον τομέα των οπωροκηπευτικών μπορούν να περιλαμβάνουν μέτρα πρόληψης και διαχείρισης κρίσεων με στόχο την αποφυγή και την αντιμετώπιση κρίσεων στις αγορές οπωροκηπευτικών.

               (2)

               Σύμφωνα με το άρθρο 79 παράγραφος 1 του εκτελεστικού κανονισμού (ΕΕ) αριθ. 543/2011 της Επιτροπής (2), στο παράρτημα ΧΙ του εν λόγω εκτελεστικού κανονισμού καθορίζονται τα ανώτατα ποσά στήριξης για τις αποσύρσεις από την αγορά των προϊόντων που αναγράφονται στο εν λόγω παράρτημα. Τα ποσά αυτά θα πρέπει να καθορίζονται κατά τρόπο ώστε να διασφαλίζεται ότι οι αποσύρσεις δεν αποτελούν μόνιμη εναλλακτική διέξοδο για τα προϊόντα αντί της διάθεσής τους στην αγορά και, ταυτόχρονα, ότι οι αποσύρσεις εξακολουθούν να αποτελούν αποτελεσματικό μέσο για την πρόληψη και τη διαχείριση κρίσεων.

               (3)

               Για να εξασφαλιστεί ότι οι αποσύρσεις εξακολουθούν να αποτελούν αποτελεσματικό μέσο για την πρόληψη και τη διαχείριση κρίσεων, θα πρέπει να αυξηθούν τα ανώτατα ποσά στήριξης για αποσύρσεις από την αγορά για τα οπωροκηπευτικά εκείνα για τα οποία τα υφιστάμενα επίπεδα στήριξης είναι ιδιαίτερα χαμηλά σε σύγκριση με τις μέσες τιμές παραγωγής στην Ένωση. Αυτό ισχύει για τις ντομάτες, τα σταφύλια, τα βερίκοκα, τα αχλάδια, τις μελιτζάνες και τα πεπόνια. Επιπλέον, προκειμένου να αποφευχθεί η υπεραντιστάθμιση των αποσύρσεων φθηνότερων ντοματών που προορίζονται για μεταποίηση, θα πρέπει να προβλεφθεί διαφοροποιημένο ποσό για τις ντομάτες που έχουν παραχθεί από την 1η Ιουνίου έως τις 31 Οκτωβρίου, περίοδος κατά την οποία οι ντομάτες που προορίζονται για μεταποίηση μπορούν να αποσυρθούν.

               (4)

               Για να ενθαρρυνθεί η δωρεάν διανομή αποσυρομένων οπωροκηπευτικών, κατά την έννοια του άρθρου 103δ παράγραφος 4 του κανονισμού (ΕΚ) αριθ. 1234/2007, και σε τυχόν άλλους ισοδύναμους προορισμούς που έχουν εγκριθεί από τα κράτη μέλη, θα πρέπει να καθοριστεί υψηλότερο ανώτατο ποσό ενίσχυσης απ’ ότι για άλλους προορισμούς, εάν η διαφορά μεταξύ της μέσης τιμής παραγωγής στην Ένωση και των υφιστάμενων ανώτατων επιπέδων στήριξης το επιτρέπει, χωρίς τη δημιουργία μόνιμης εναλλακτικής διεξόδου για τα προϊόντα αντί της διάθεσής τους στην αγορά. Αυτό ισχύει για τα κουνουπίδια, τις ντομάτες, τα μήλα, τα σταφύλια, τα βερίκοκα, τα αχλάδια, τις μελιτζάνες, τα πεπόνια, τα καρπούζια, τις κλημεντίνες και τα λεμόνια.

               (5)

               Για διευκολυνθεί η διανομή των αποσυρομένων προϊόντων σε φιλανθρωπικές οργανώσεις και ιδρύματα, οι εν λόγω οργανώσεις και ιδρύματα θα πρέπει να υποχρεούνται να τηρούν χρηματοοικονομικούς λογαριασμούς για τη δραστηριότητα αυτή, μόνο εάν έχουν ζητήσει και λάβει την άδεια των αρμόδιων αρχών του κράτους μέλους να ζητούν συμβολική χρηματοοικονομική συνδρομή από τους τελικούς αποδέκτες. Η δυνατότητα να ζητηθεί η συνεισφορά αυτή θα πρέπει επίσης να επεκταθεί στα νωπά προϊόντα.

               (6)

               Για να ληφθεί υπόψη η προηγούμενη πείρα από την εφαρμογή των μέτρων για την πρόληψη και τη διαχείριση κρίσεων, κρίνεται σκόπιμο να αποσαφηνιστούν οι ορισμοί της πρώιμης συγκομιδής και της μη συγκομιδής και οι περιπτώσεις στις οποίες μπορούν να ληφθούν τα μέτρα πρώιμης συγκομιδής και μη συγκομιδής. Επιπλέον, για την εναρμόνιση των διαφόρων μέτρων πρόληψης και διαχείρισης κρίσεων και την αύξηση της αποτελεσματικότητάς τους, κρίνεται σκόπιμο να διαγραφεί η συγκεκριμένη υποχρέωση που προβλέπεται στο άρθρο 85 παράγραφος 2 του εκτελεστικού κανονισμού (ΕΕ) αριθ. 543/2011 για τη συμπερίληψη στην πρώτη κοινοποίηση της υποχρεωτικής ανάλυσης της αγοράς για κάθε προβλεπόμενη εργασία πρώιμης συγκομιδής.

               (7)

               Για την αντιμετώπιση ξαφνικής κατάστασης κρίσης, η πρώιμη συγκομιδή και η μη συγκομιδή θα πρέπει να είναι δυνατή για οπωροκηπευτικά με μεγαλύτερη περίοδο συγκομιδής, παρόλο που η κανονική συγκομιδή έχει ήδη αρχίσει ή η εμπορική παραγωγή έχει ήδη ληφθεί από τη σχετική περιοχή, υπό τους περιορισμούς που αποφασίζονται από τα κράτη μέλη. Στις περιπτώσεις αυτές, θα πρέπει να αντισταθμίζεται μόνο η παραγωγή που συγκομίζεται έξι εβδομάδες μετά την εργασία. Δεδομένου ότι τα φυτά που φέρουν οπωροκηπευτικά με μεγαλύτερη περίοδο συγκομιδής συχνά φέρουν ώριμα και άγουρα προϊόντα ταυτόχρονα, κρίνεται σκόπιμο να προβλεφθεί παρέκκλιση από τον γενικό κανόνα που αντιτίθεται στην εφαρμογή των μέτρων πρώιμης συγκομιδής και μη συγκομιδής για το ίδιο προϊόν και στην ίδια περιοχή σε ένα δεδομένο έτος.

               (8)

               Για να εξασφαλιστεί η τήρηση της υποχρέωσης απόδειξης ότι κάθε παρτίδα διατέθηκε σύμφωνα με τους σχετικούς όρους και να επιτραπούν αποτελεσματικοί τελωνειακοί έλεγχοι βάσει ανάλυσης κινδύνου, θα πρέπει να καθοριστούν λεπτομερείς κανόνες όσον αφορά την υποχρέωση να καθίστανται διαθέσιμα στις τελωνειακές αρχές ορισμένα έγγραφα που αφορούν τους ελέγχους που πρόκειται να διενεργηθούν.

               (9)

               Συνεπώς, θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 543/2011.

               (10)

               Κρίνεται σκόπιμο να εφαρμοστούν τα νέα ποσά στήριξης για τις αποσύρσεις από την αγορά αναδρομικά από την 1η Ιουλίου 2012 όταν αρχίζει η καλοκαιρινή περίοδος εμπορίας. Προκειμένου να δοθεί χρόνος στους εισαγωγείς να προσαρμοστούν στους νέους κανόνες σχετικά με σύστημα τιμών εισόδου, οι εν λόγω κανόνες θα πρέπει να εφαρμόζονται από την 1η Σεπτεμβρίου 2012.

               (11)

               Η διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) αριθ. 543/2011
   Ο εκτελεστικός κανονισμός (ΕΕ) αριθ. 543/2011 τροποποιείται ως εξής:

               1)

               Στο άρθρο 80 παράγραφος 2, το δεύτερο εδάφιο αντικαθίσταται από το ακόλουθο κείμενο:
               «Μετά από αίτηση, τα κράτη μέλη δύνανται να επιτρέπουν στις φιλανθρωπικές οργανώσεις και στα ιδρύματα που αναφέρονται στο άρθρο 103δ παράγραφος 4 του κανονισμού (ΕΚ) αριθ. 1234/2007 να ζητούν συμβολική συνεισφορά από τους τελικούς αποδέκτες προϊόντων που αποσύρονται από την αγορά. Εφόσον οι σχετικές φιλανθρωπικές οργανώσεις και ιδρύματα λάβουν την άδεια, τηρούν χρηματοοικονομικούς λογαριασμούς για τη συγκεκριμένη εργασία, επιπλέον των υποχρεώσεων δυνάμει του άρθρου 83 παράγραφος 1 του παρόντος κανονισμού.»

               2)

               Στο άρθρο 83 παράγραφος 1, το στοιχείο β) αντικαθίσταται από το ακόλουθο κείμενο:

                           «β)

                           να τηρούν χωριστά λογιστικά βιβλία αποθήκης για τις σχετικές εργασίες·»

               3)

               Στο άρθρο 84 παράγραφος 1, τα στοιχεία α) και β) αντικαθίστανται από το ακόλουθο κείμενο:

                           «α)

                           Ως «πρώιμη συγκομιδή» νοείται η πλήρης συγκομιδή άγουρων μη εμπορεύσιμων προϊόντων σε μια δεδομένη περιοχή. Τα σχετικά προϊόντα δεν θα έχουν υποστεί ζημιές πριν από την πρώιμη συγκομιδή, είτε λόγω των καιρικών συνθηκών είτε λόγω ασθένειας ή άλλης αιτίας.

                           β)

                           Ως «μη συγκομιδή» νοείται η περάτωση του υφιστάμενου κύκλου παραγωγής στη συγκεκριμένη περιοχή όταν το προϊόν έχει αναπτυχθεί επαρκώς και είναι γενικά υγιούς, ανόθευτης και εμπορεύσιμης ποιότητας. Ωστόσο, η καταστροφή των προϊόντων που προκαλείται από τις καιρικές συνθήκες ή ασθένεια δεν θεωρείται ως μη συγκομιδή.»

               4)

               Το άρθρο 85 τροποποιείται ως εξής:

                           α)

                           στην παράγραφο 2, απαλείφεται το δεύτερο εδάφιο·

                           β)

                           η παράγραφος 3 αντικαθίσταται από το ακόλουθο κείμενο:
                           «3.   Τα μέτρα πρώιμης συγκομιδής δεν λαμβάνονται για τα οπωροκηπευτικά για τα οποία έχει ήδη αρχίσει η κανονική συγκομιδή και τα μέτρα μη συγκομιδής δεν λαμβάνονται όταν η εμπορική παραγωγή έχει ληφθεί από τη συγκεκριμένη περιοχή κατά τον συνήθη κύκλο παραγωγής.
                           Ωστόσο, το πρώτο εδάφιο δεν εφαρμόζεται όταν τα φυτά οπωροκηπευτικών έχουν περίοδο συγκομιδής που υπερβαίνει τον ένα μήνα. Στις περιπτώσεις αυτές, τα ποσά που αναφέρονται στην παράγραφο 4 αντισταθμίζουν μόνο την παραγωγή που πρόκειται να συγκομιστεί σε έξι εβδομάδες μετά την πρώιμη συγκομιδή και τη μη συγκομιδή. Τα εν λόγω φυτά οπωροκηπευτικών δεν χρησιμοποιούνται για επιπλέον παραγωγικούς σκοπούς μετά την πραγματοποίηση της εργασίας.
                           Για τους σκοπούς του δεύτερου εδαφίου, τα κράτη μέλη μπορούν να απαγορεύσουν την εφαρμογή των μέτρων πρώιμης συγκομιδής και μη συγκομιδής, εάν στην περίπτωση της πρώιμης συγκομιδής, έχει πραγματοποιηθεί σημαντικό μέρος της κανονικής συγκομιδής και στην περίπτωση της μη συγκομιδής, έχει ήδη ληφθεί σημαντικό μέρος της εμπορικής παραγωγής. Το κράτος μέλος που σκοπεύει να εφαρμόσει τη διάταξη αυτή αναφέρει στην εθνική στρατηγική του το μέρος που θεωρεί σημαντικό.
                           Η πρώιμη συγκομιδή και η μη συγκομιδή δεν εφαρμόζονται συγχρόνως για το ίδιο προϊόν και την ίδια συγκεκριμένη περιοχή για ένα δεδομένο έτος, παρά μόνο για τους σκοπούς του δεύτερου εδαφίου, όταν οι δύο εργασίες μπορούν να πραγματοποιηθούν ταυτόχρονα.»

                           γ)

                           στην παράγραφο 4, το στοιχείο β) αντικαθίσταται από το ακόλουθο κείμενο:

                                       «β)

                                       σε επίπεδο το οποίο καλύπτει το πολύ το 90 % του ανώτατου επιπέδου στήριξης για τις αποσύρσεις από την αγορά για προορισμούς εκτός της δωρεάν διανομής που αναφέρεται στο άρθρο 103δ παράγραφος 4 του κανονισμού (ΕΚ) αριθ. 1234/2007.»

               5)

               Στο άρθρο 109 παράγραφος 5, το στοιχείο α) αντικαθίσταται από το ακόλουθο κείμενο:

                           «α)

                           δειγματοληπτικό έλεγχο των λογιστικών βιβλίων αποθήκης που πρέπει να τηρούν οι αποδέκτες και των χρηματοοικονομικών λογαριασμών των σχετικών φιλανθρωπικών οργανώσεων και ιδρυμάτων, στην περίπτωση εφαρμογής του άρθρου 80 παράγραφος 2 δεύτερο εδάφιο·»

               6)

               Το άρθρο 110 τροποποιείται ως εξής:

                           α)

                           στην παράγραφο 1 απαλείφεται το δεύτερο εδάφιο·

                           β)

                           στην παράγραφο 2 προστίθεται το ακόλουθο τρίτο εδάφιο:
                           «Στην περίπτωση εφαρμογής του άρθρου 85 παράγραφος 3 δεύτερο εδάφιο, δεν εφαρμόζεται η απαίτηση που αναφέρεται στο πρώτο εδάφιο της παρούσας παραγράφου σύμφωνα με την οποία δεν έχει πραγματοποιηθεί μερική συγκομιδή.»

                           γ)

                           παρεμβάλλεται η ακόλουθη παράγραφος 2α:
                           «2α.   Στην περίπτωση εφαρμογής του άρθρου 85 παράγραφος 3 δεύτερο εδάφιο, τα κράτη μέλη εξασφαλίζουν ότι τα φυτά οπωροκηπευτικών στα οποία έχουν εφαρμοστεί μέτρα πρώιμης συγκομιδής και μη συγκομιδής, δεν χρησιμοποιούνται για επιπλέον παραγωγικούς σκοπούς.»

               7)

               Το άρθρο 121 τροποποιείται ως εξής:

                           α)

                           στην παράγραφο 1 απαλείφεται το στοιχείο α)·

                           β)

                           στην παράγραφο 2 προστίθεται το ακόλουθο εδάφιο:
                           «Το στοιχείο β) του πρώτου εδαφίου της παρούσας παραγράφου δεν εφαρμόζεται σε περίπτωση εφαρμογής του άρθρου 85 παράγραφος 3 δεύτερο εδάφιο.»

               8)

               Στο άρθρο 137 παράγραφος 4 προστίθενται τα ακόλουθα τέταρτο και πέμπτο εδάφια:
               «Για να αποδειχτεί ότι η παρτίδα διατέθηκε σύμφωνα με τους όρους του πρώτου εδαφίου, ο εισαγωγέας καθιστά διαθέσιμα, επιπλέον των τιμολογίων, όλα τα έγγραφα που είναι αναγκαία για τη διενέργεια των σχετικών τελωνειακών ελέγχων σχετικά με την πώληση και τη διάθεση κάθε προϊόντος της συγκεκριμένης παρτίδας. Σε αυτά περιλαμβάνονται έγγραφα που αφορούν τη μεταφορά, την ασφάλιση, τον χειρισμό και την αποθήκευση της παρτίδας.
               Σε περίπτωση που βάσει των προδιαγραφών εμπορίας που αναφέρονται στο άρθρο 3 απαιτείται να αναφέρεται στη συσκευασία η ποικιλία προϊόντος ή ο εμπορικός τύπος των οπωροκηπευτικών, η ποικιλία προϊόντος ή ο εμπορικός τύπος των οπωροκηπευτικών που αποτελούν τμήμα της παρτίδας αναφέρεται στα έγγραφα που αφορούν τη μεταφορά, στα τιμολόγια και στο δελτίο παράδοσης.»

               9)

               Το παράρτημα XI αντικαθίσταται από το κείμενο του παραρτήματος του παρόντος κανονισμού.

         Άρθρο 2
   Έναρξη ισχύος
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, το σημείο 8 του άρθρου 1 εφαρμόζεται από την 1η Σεπτεμβρίου 2012 και το σημείο 9 του άρθρου 1 εφαρμόζεται από την 1η Ιουλίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουλίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

            «ΠΑΡΑΡΤΗΜΑ XI

               Ανώτατα ποσά στήριξησ για τισ αποσύρσεισ από την αγορά που αναφέρονται στο άρθρο 79 παράγραφοσ 1

                        Προϊόν

                        Ανώτατο όριο στήριξης (EUR/100 kg)

                        Δωρεάν διανομή

                        Άλλοι προορισμοί

                        Κουνουπίδια

                        15,69

                        10,52

                        Ντομάτες (1η Ιουνίου – 31 Οκτωβρίου)

                        7,25

                        7,25

                        Ντομάτες (1η Νοεμβρίου -31 Μαΐου)

                        27,45

                        18,30

                        Μήλα

                        16,98

                        13,22

                        Σταφύλια

                        39,16

                        26,11

                        Βερίκοκα

                        40,58

                        27,05

                        Νεκταρίνια

                        26,90

                        26,90

                        Ροδάκινα

                        26,90

                        26,90

                        Αχλάδια

                        23,85

                        15,90

                        Μελιτζάνες

                        22,78

                        15,19

                        Πεπόνια

                        31,37

                        20,91

                        Καρπούζια

                        8,85

                        6,00

                        Πορτοκάλια

                        21,00

                        21,00

                        Μανταρίνια

                        19,50

                        19,50

                        Κλημεντίνες

                        22,16

                        19,50

                        Σατσουμά

                        19,50

                        19,50

                        Λεμόνια

                        23,99

                        19,50»


title: Εκτελεστικός κανονισμός (ΕΕ) 2016/1153 της Επιτροπής, της 14ης Ιουλίου 2016, σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ημερολογιακό έτος 2016

text:
               15.7.2016

               EL

               Επίσημη Εφημερίδα της Ευρωπαϊκής Ένωσης

               L 190/76

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1153 ΤΗΣ ΕΠΙΤΡΟΠΉΣ
   της 14ης Ιουλίου 2016
   σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ημερολογιακό έτος 2016
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 (1) του Συμβουλίου, και ιδίως το άρθρο 26 παράγραφος 3,
   Έπειτα από διαβούλευση με την επιτροπή των γεωργικών ταμείων,
   Εκτιμώντας τα ακόλουθα:

               (1)

               Σύμφωνα με το άρθρο 25 του κανονισμού (ΕΕ) αριθ. 1306/2013, πρόκειται να δημιουργηθεί αποθεματικό για τις κρίσεις στον γεωργικό τομέα με σκοπό την παροχή πρόσθετης στήριξης του κλάδου σε περιπτώσεις σοβαρών κρίσεων που επηρεάζουν τη γεωργική παραγωγή ή διανομή, μέσω της εφαρμογής, στην αρχή κάθε έτους, μείωσης των άμεσων ενισχύσεων με τον μηχανισμό δημοσιονομικής πειθαρχίας του άρθρου 26 του εν λόγω κανονισμού.

               (2)

               Το άρθρο 26 παράγραφος 1 του κανονισμού (ΕΕ) αριθ. 1306/2013 προβλέπει ότι, για την εξασφάλιση της τήρησης των ετήσιων ανωτάτων ορίων που καθορίζονται στον κανονισμό (ΕΕ, Ευρατόμ) αριθ. 1311/2013 του Συμβουλίου (2) για τη χρηματοδότηση των δαπανών της αγοράς και των άμεσων ενισχύσεων, καθορίζεται ποσοστό αναπροσαρμογής των άμεσων ενισχύσεων όταν οι προβλέψεις για τη χρηματοδότηση των μέτρων που χρηματοδοτούνται εντός του εν λόγω επιμέρους ανώτατου ορίου για ένα συγκεκριμένο οικονομικό έτος δείχνουν ότι θα σημειωθεί υπέρβαση των ισχυόντων ετήσιων ανώτατων ορίων.

               (3)

               Το ποσό του αποθεματικού για τις κρίσεις στον γεωργικό τομέα, που περιλαμβάνεται στο σχέδιο προϋπολογισμού της Επιτροπής για το 2017, ανέρχεται σε 450,5 εκατ. EUR σε τρέχουσες τιμές. Για την κάλυψη του ποσού αυτού, ο μηχανισμός δημοσιονομικής πειθαρχίας πρέπει να εφαρμόζεται στις άμεσες ενισχύσεις στο πλαίσιο των καθεστώτων στήριξης που απαριθμούνται στο παράρτημα I του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3), για το ημερολογιακό έτος 2016.

               (4)

               Οι προβλέψεις για τις άμεσες ενισχύσεις και τις δαπάνες που συνδέονται με την αγορά που καθορίζονται στο σχέδιο προϋπολογισμού της Επιτροπής για το 2017 αναφέρουν ότι δεν υφίσταται ανάγκη για περαιτέρω δημοσιονομική πειθαρχία.

               (5)

               Σύμφωνα με το άρθρο 26 παράγραφος 2 του κανονισμού (ΕΕ) αριθ. 1306/2013, η Επιτροπή ενέκρινε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τον καθορισμό του ποσοστού αναπροσαρμογής που προβλέπεται στον κανονισμό (ΕΕ) αριθ. 1306/2013 για τις άμεσες ενισχύσεις όσον αφορά το ημερολογιακό έτος 2016 (4) στις 22 Μαρτίου 2016.

               (6)

               Το Ευρωπαϊκό Κοινοβούλιο και το Συμβούλιο δεν έχουν καθορίσει το εν λόγω ποσοστό αναπροσαρμογής έως τις 30 Ιουνίου 2016. Ως εκ τούτου, σύμφωνα με το άρθρο 26 παράγραφος 3 του κανονισμού (ΕΕ) αριθ. 1306/2013, η Επιτροπή καθορίζει το ποσοστό αναπροσαρμογής με εκτελεστική πράξη και ενημερώνει πάραυτα το Ευρωπαϊκό Κοινοβούλιο και το Συμβούλιο.

               (7)

               Σύμφωνα με το άρθρο 26 παράγραφος 4 του κανονισμού (ΕΕ) αριθ. 1306/2013, το ποσοστό αναπροσαρμογής μπορεί να προσαρμοστεί από την Επιτροπή έως την 1η Δεκεμβρίου 2016, βάσει νέων στοιχείων που έχει στη διάθεσή της. Σε περίπτωση νέων στοιχείων, η Επιτροπή θα τα λάβει υπόψη και θα εκδώσει εκτελεστικό κανονισμό για την προσαρμογή του ποσοστού αναπροσαρμογής έως την 1η Δεκεμβρίου 2016, στο πλαίσιο της διορθωτικής επιστολής του σχεδίου προϋπολογισμού 2017.

               (8)

               Κατά γενικό κανόνα, οι γεωργοί που υποβάλλουν αίτηση ενίσχυσης για άμεσες ενισχύσεις για ένα ημερολογιακό έτος (N) λαμβάνουν τις ενισχύσεις εντός καθορισμένης προθεσμίας πληρωμής στο πλαίσιο του οικονομικού έτους (N+1). Ωστόσο, τα κράτη μέλη έχουν τη δυνατότητα να πραγματοποιούν καθυστερημένες πληρωμές στους γεωργούς, πέραν αυτής της προθεσμίας πληρωμής, εντός ορισμένων ορίων. Οι εν λόγω καθυστερημένες πληρωμές μπορούν να πραγματοποιηθούν σε μεταγενέστερο οικονομικό έτος. Όταν η δημοσιονομική πειθαρχία ισχύει για ένα συγκεκριμένο ημερολογιακό έτος, το ποσοστό αναπροσαρμογής δεν θα πρέπει να εφαρμόζεται στις ενισχύσεις για τις οποίες έχουν υποβληθεί αιτήσεις ενίσχυσης κατά τα ημερολογιακά έτη πέραν του ημερολογιακού έτους για το οποίο εφαρμόζεται η δημοσιονομική πειθαρχία. Ως εκ τούτου, για να εξασφαλισθεί η ίση μεταχείριση των γεωργών είναι σκόπιμο να προβλεφθεί ότι το ποσοστό αναπροσαρμογής εφαρμόζεται μόνο στις ενισχύσεις για τις οποίες έχουν υποβληθεί αιτήσεις ενίσχυσης κατά το ημερολογιακό έτος για το οποίο εφαρμόζεται η δημοσιονομική πειθαρχία, ανεξάρτητα από την ημερομηνία καταβολής της ενίσχυσης στους γεωργούς.

               (9)

               Το άρθρο 8 παράγραφος 1 του κανονισμού (ΕΕ) αριθ. 1307/2013 προβλέπει ότι το ποσοστό αναπροσαρμογής των άμεσων ενισχύσεων που καθορίζεται σύμφωνα με το άρθρο 26 του κανονισμού (ΕΕ) αριθ. 1306/2013 εφαρμόζεται μόνο στις άμεσες ενισχύσεις ύψους άνω των 2 000 EUR που χορηγούνται στους γεωργούς κατά το αντίστοιχο ημερολογιακό έτος. Επίσης, το άρθρο 8 παράγραφος 2 του κανονισμού (ΕΕ) αριθ. 1307/2013 προβλέπει ότι, λόγω της σταδιακής εισαγωγής των άμεσων ενισχύσεων, το ποσοστό αναπροσαρμογής θα εφαρμόζεται στην Κροατία μόνο από την 1η Ιανουαρίου 2022. Συνεπώς, το ποσοστό αναπροσαρμογής που καθορίζεται στον παρόντα κανονισμό δεν θα πρέπει να εφαρμοστεί στις ενισχύσεις που χορηγούνται στους γεωργούς του εν λόγω κράτους μέλους,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τον σκοπό του καθορισμού του ποσοστού αναπροσαρμογής σύμφωνα με τα άρθρα 25 και 26 του κανονισμού (ΕΕ) αριθ. 1306/2013, και σύμφωνα με το άρθρο 8 παράγραφος 1 του κανονισμού (ΕΕ) αριθ. 1307/2013, τα ποσά των άμεσων ενισχύσεων δυνάμει των καθεστώτων στήριξης που απαριθμούνται στο παράρτημα I του κανονισμού (ΕΕ) αριθ. 1307/2013, ύψους άνω των 2 000 EUR, τα οποία χορηγούνται σε γεωργούς για τις αιτήσεις ενίσχυσης που υποβάλλονται όσον αφορά το ημερολογιακό έτος 2016 μειώνονται κατά ποσοστό αναπροσαρμογής 1,366744 %.
   2.   Η μείωση που προβλέπεται στην παράγραφο 1 δεν ισχύει για την Κροατία.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουλίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 549.

      (2)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

      (3)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).

      (4)  COM(2016) 159 final.


title: Εκτελεστικός κανονισμός (ΕΕ) αριθ. 882/2013 της Επιτροπής, της 13ης Σεπτεμβρίου 2013 , για τον καθορισμό των εισαγωγικών δασμών στον τομέα των σιτηρών οι οποίοι εφαρμόζονται από τις 16 Σεπτεμβρίου 2013

text:
               14.9.2013

               EL

               Επίσημη Εφημερίδα της Ευρωπαϊκής Ένωσης

               L 245/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 882/2013 ΤΗΣ ΕΠΙΤΡΟΠΉΣ
   της 13ης Σεπτεμβρίου 2013
   για τον καθορισμό των εισαγωγικών δασμών στον τομέα των σιτηρών οι οποίοι εφαρμόζονται από τις 16 Σεπτεμβρίου 2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (2), και ιδίως το άρθρο 2 παράγραφος 1,
   Εκτιμώντας τα ακόλουθα:

               (1)

               Το άρθρο 136 παράγραφος 1 του κανονισμού (ΕΚ) αριθ. 1234/2007 προβλέπει ότι, για τα προϊόντα που υπάγονται στους κωδικούς ΣΟ 1001 19 00, 1001 11 00, ex 1001 91 20 (σιτάρι μαλακό, για σπορά), ex 1001 99 00 (σιτάρι μαλακό, εκλεκτής ποιότητας, εκτός από αυτό που προορίζεται για σπορά), 1002 10 00, 1002 90 00, 1005 10 90, 1005 90 00, 1007 10 90 και 1007 90 00, ο εισαγωγικός δασμός ισούται με την τιμή παρέμβασης που ισχύει για τα προϊόντα αυτά κατά την εισαγωγή τους, προσαυξημένη κατά 55 % μείον την τιμή εισαγωγής cif που εφαρμόζεται στο συγκεκριμένο φορτίο. Ωστόσο, ο δασμός αυτός δεν επιτρέπεται να υπερβαίνει τον συντελεστή δασμού του κοινού δασμολογίου.

               (2)

               Το άρθρο 136 παράγραφος 2 του κανονισμού (ΕΚ) αριθ. 1234/2007 προβλέπει ότι, για τον υπολογισμό του εισαγωγικού δασμού που αναφέρεται στην παράγραφο 1 του εν λόγω άρθρου, καθορίζονται σε τακτικά διαστήματα αντιπροσωπευτικές τιμές εισαγωγής cif για τα προϊόντα αυτά.

               (3)

               Σύμφωνα με το άρθρο 2 παράγραφος 2 του κανονισμού (ΕΕ) αριθ. 642/2010, η τιμή που πρέπει να λαμβάνεται υπόψη για τον υπολογισμό του εισαγωγικού δασμού για τα προϊόντα που υπάγονται στους κωδικούς ΣΟ 1001 19 00, 1001 11 00, ex 1001 91 20 (σιτάρι μαλακό, για σπορά), ex 1001 99 00 (σιτάρι μαλακό, εκλεκτής ποιότητας, εκτός από αυτό που προορίζεται για σπορά), 1002 10 00, 1002 90 00, 1005 10 90, 1005 90 00, 1007 10 90 και 1007 90 00, είναι η ημερήσια αντιπροσωπευτική τιμή εισαγωγής cif η οποία ορίζεται βάσει της μεθόδου που προβλέπεται στο άρθρο 5 του εν λόγω κανονισμού.

               (4)

               Είναι σκόπιμο να καθοριστούν οι εισαγωγικοί δασμοί για την περίοδο από τις 16 Σεπτεμβρίου 2013, οι οποίοι θα ισχύουν έως τον εκ νέου καθορισμό τους.

               (5)

               Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Από τις 16 Σεπτεμβρίου 2013, οι εισαγωγικοί δασμοί στον τομέα των σιτηρών, οι οποίοι αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007, καθορίζονται στο παράρτημα I του παρόντος κανονισμού βάσει των στοιχείων του παραρτήματος II.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Σεπτεμβρίου 2013.

            Για την Επιτροπή, εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 187 της 21.7.2010, σ. 5.

      ΠΑΡΑΡΤΗΜΑ I

         Εισαγωγικοί δασμοί για τα προϊόντα που αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007, οι οποίοι εφαρμόζονται από τις 16 Σεπτεμβρίου 2013

                  Κωδικός ΣΟ

                  Περιγραφή των εμπορευμάτων

                  Εισαγωγικός δασμός (1)

                  (EUR/t)

                  1001 19 00
                  1001 11 00

                     ΣΙΤΑΡΙ σκληρό εκλεκτής ποιότητας

                  0,00

                  μέσης ποιότητας

                  0,00

                  βασικής ποιότητας

                  0,00

                  ex 1001 91 20

                     ΣΙΤΑΡΙ μαλακό, για σπορά

                  0,00

                  ex 1001 99 00

                     ΣΙΤΑΡΙ μαλακό εκλεκτής ποιότητας, εκτός από αυτό που προορίζεται για σπορά

                  0,00

                  1002 10 00
                  1002 90 00

                     ΣΙΚΑΛΗ

                  0,00

                  1005 10 90

                     ΚΑΛΑΜΠΟΚΙ για σπορά, εκτός από το υβρίδιο

                  0,00

                  1005 90 00

                     ΚΑΛΑΜΠΟΚΙ, εκτός από αυτό που προορίζεται για σπορά (2)

                  0,00

                  1007 10 90
                  1007 90 00

                     ΣΟΡΓΟ σε κόκκους, εκτός από το υδρίδιο που προορίζεται για σπορά

                  0,00

         (1)  Κατ’ εφαρμογή του άρθρου 2 παράγραφος 4 του κανονισμού (ΕΕ) αριθ. 642/2010, ο εισαγωγέας μπορεί να τύχει μείωσης των δασμών κατά:

                  —

                  3 ευρώ/τόνο, εάν το λιμάνι εκφόρτωσης βρίσκεται στη Μεσόγειο Θάλασσα (πέρα από τα στενά του Γιβραλτάρ) ή στον Εύξεινο Πόντο, εάν τα εμπορεύματα φθάνουν στην Ένωση από τον Ατλαντικό Ωκεανό ή μέσω της διώρυγας του Σουέζ,

                  —

                  2 ευρώ/τόνο, εάν το λιμάνι εκφόρτωσης βρίσκεται στη Δανία, στην Εσθονία, στην Ιρλανδία, στη Λετονία, στη Λιθουανία, στην Πολωνία, στη Φινλανδία, στη Σουηδία, στο Ηνωμένο Βασίλειο ή από την πλευρά του Ατλαντικού της Ιβηρικής Χερσονήσου, εάν τα εμπορεύματα φθάνουν στην Ένωση από τον Ατλαντικό Ωκεανό.

         (2)  Ο εισαγωγέας μπορεί να τύχει κατ’ αποκοπή μείωσης 24 ευρώ ανά τόνο όταν πληρούνται οι προϋποθέσεις που καθορίζονται στο άρθρο 3 του κανονισμού (EE) αριθ. 642/2010.

      ΠΑΡΑΡΤΗΜΑ II

         Στοιχεία υπολογισμού των δασμών που καθορίζονται στο παράρτημα I

      30.8.2013-12.9.2013

                  1.

                  Μέσοι όροι κατά την περίοδο αναφοράς που αναφέρεται στο άρθρο 2 παράγραφος 2 του κανονισμού (ΕΕ) αριθ. 642/2010:

                              (EUR/t)

                              Μαλακός σίτος (1)

                              Καλαμπόκι

                              Σκληρό σιτάρι, εκλεκτής ποιότητας

                              Σκληρό σιτάρι, μέσης ποιότητας (2)

                              Σκληρό σιτάρι, χαμηλής ποιότητας (3)

                              Χρηματιστήριο

                              Minnéapolis

                              Chicago

                              —

                              —

                              —

                              Τιμή

                              211,95

                              142,54

                              —

                              —

                              —

                              Τιμή fob USA

                              —

                              —

                              227,15

                              217,15

                              197,15

                              Πριμοδότηση για τον Κόλπο

                              —

                              27,64

                              —

                              —

                              —

                              Πριμοδότηση για τις Μεγάλες Λίμνες

                              36,18

                              —

                              —

                              —

                              —

                  2.

                  Μέσοι όροι κατά την περίοδο αναφοράς που αναφέρεται στο άρθρο 2 παράγραφος 2 του κανονισμού (ΕΕ) αριθ. 642/2010:

                              Ναύλος/κόστος: Κόλπος του Μεξικού — Ρότερνταμ:

                              16,23 EUR/t

                              Ναύλος/κόστος: Μεγάλες Λίμνες — Ρότερνταμ:

                              50,08 EUR/t

         (1)  Θετική πριμοδότηση 14 ευρώ/τόνο ενσωματωμένη [άρθρο 5 παράγραφος 3 του κανονισμού (ΕΕ) αριθ. 642/2010].

         (2)  Αρνητική πριμοδότηση 10 ευρώ/τόνο [άρθρο 5 παράγραφος 3 του κανονισμού (ΕΕ) αριθ. 642/2010].

         (3)  Αρνητική πριμοδότηση 30 ευρώ/τόνο [άρθρο 5 παράγραφος 3 του κανονισμού (ΕΕ) αριθ. 642/2010].


title: Εκτελεστικός κανονισμός (ΕΕ) αριθ. 1155/2012 της Επιτροπής, της 5ης Δεκεμβρίου 2012 , για την 183η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα

text:
               7.12.2012

               EL

               Επίσημη Εφημερίδα της Ευρωπαϊκής Ένωσης

               L 335/40

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1155/2012 ΤΗΣ ΕΠΙΤΡΟΠΉΣ
   της 5ης Δεκεμβρίου 2012
   για την 183η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων.

               (2)

               Στις 26 Νοεμβρίου 2012, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει έξι οντότητες από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων.

               (3)

               Κατά συνέπεια, το παράρτημα I του κανονισμού (ΕΚ) αριθ. 881/2002 πρέπει να επικαιροποιηθεί ανάλογα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Δεκεμβρίου 2012.

            Για την Επιτροπή, εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 881/2002 τροποποιείται ως εξής:
      Οι ακόλουθες καταχωρίσεις, υπό τον τίτλο «Νομικά πρόσωπα, ομάδες και οντότητες», διαγράφονται:

                  α)

                     «Al-Hamati Sweets Bakeries. Διεύθυνση: Al-Mukallah, επαρχία Hadhramawt, Υεμένη. Άλλες πληροφορίες: α) ανήκει στον Mohammad Hamdi Mohammad Sadiq al-Ahdal· β) αναφέρεται ότι έχει παύσει να υπάρχει. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 17.10.2001.»

                  β)

                     «Benevolence International Foundation (γνωστή και ως α) Al-Bir Al-Dawalia, β) BIF, γ) BIF-USA, δ) Mezhdunarodnyj Blagotvoritel’nyj Fond). Διεύθυνση: α) 8820, Mobile Avenue, 1A, Oak Lawn, Illinois, 60453, Ηνωμένες Πολιτείες της Αμερικής, β) P.O. box 548, Worth, Illinois, 60482, Ηνωμένες Πολιτείες της Αμερικής, γ) (προηγούμενος τόπος) 9838, S. Roberts Road, Suite 1W, Palos Hills, Illinois, 60465, Ηνωμένες Πολιτείες της Αμερικής, δ) (προηγούμενος τόπος) 20- 24, Branford Place, Suite 705, Newark, New Jersey, 07102, Ηνωμένες Πολιτείες της Αμερικής, ε) PO box 1937, Khartoum, Σουδάν, στ) Μπανγκλαντές, ζ) Λωρίδα της Γάζας, η) Δημοκρατία της Υεμένης. Άλλες πληροφορίες: α) Αριθμός ταυτοποίησης εργοδοτών: 36-3823186 (Ηνωμένες Πολιτείες της Αμερικής), β) η ονομασία του Ιδρύματος στις Κάτω Χώρες είναι: Stichting Benevolence International Nederland (BIN).»

                  γ)

                     «Bosanska Idealna Futura (γνωστή και ως α) BIF-Bosnia, β) Bosnian Ideal Future. Άλλες πληροφορίες: α) η Bosanska Idealna Futura ήταν επίσημα καταχωρημένη στη Βοσνία-Ερζεγοβίνη ως ένωση και ανθρωπιστική οργάνωση με αριθμό μητρώου 59· β) ήταν ο νόμιμος διάδοχος των γραφείων στη Βοσνία-Ερζεγοβίνη της Benevolence International Foundation, η οποία δραστηριοποιείται με την επωνυμία BECF Charitable Educational Center, Benevolence Educational Center· γ) η Bosanska Idealna Futura δεν υφίστατο πλέον τον Δεκέμβριο του 2008. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 21.11.2002.»

                  δ)

                     «Heyatul Ulya. Διεύθυνση: Μογκαντίσου, Σομαλία. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 9.11.2001.»

                  ε)

                     «Red Sea Barakat Company Limited. Διεύθυνση: Μογκαντίσου, Σομαλία. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 9.11.2001.»

                  στ)

                     «Somali Διαδίκτυο Company. Διεύθυνση: Μογκαντίσου, Σομαλία. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 9.11.2001.»


title: Εκτελεστικός κανονισμός (ΕΕ) αριθ. 669/2011 της Επιτροπής, της 12ης Ιουλίου 2011 , για την τροποποίηση του κανονισμού (ΕΚ) αριθ. 376/2008 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα

text:
               13.7.2011

               EL

               Επίσημη Εφημερίδα της Ευρωπαϊκής Ένωσης

               L 183/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 669/2011 ΤΗΣ ΕΠΙΤΡΟΠΉΣ
   της 12ης Ιουλίου 2011
   για την τροποποίηση του κανονισμού (ΕΚ) αριθ. 376/2008 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 134 σε συνδυασμό με το άρθρο 4,
   Εκτιμώντας τα ακόλουθα:

               (1)

               Για τη διαχείριση των εισαγωγών και των εξαγωγών, η Επιτροπή έχει εξουσιοδοτηθεί να καθορίζει τα προϊόντα για την εισαγωγή και/ή την εξαγωγή των οποίων απαιτείται η προσκόμιση πιστοποιητικού. Κατά την αξιολόγηση της ανάγκης εφαρμογής καθεστώτος έκδοσης πιστοποιητικών, η Επιτροπή πρέπει να λαμβάνει υπόψη τα ενδεδειγμένα εργαλεία για τη διαχείριση των αγορών και ιδίως για την παρακολούθηση των εισαγωγών.

               (2)

               Ο κανονισμός (ΕΚ) αριθ. 376/2008 της Επιτροπής (2) καθιέρωσε την υποχρέωση προσκόμισης πιστοποιητικών εισαγωγής για τα νωπά μήλα που υπάγονται στον κωδικό ΣΟ 0808 10 80 αφότου οι παραγωγοί μήλων στην Ευρωπαϊκή Ένωση βρέθηκαν σε δύσκολη θέση λόγω, μεταξύ άλλων, της σημαντικής αύξησης των εισαγωγών μήλων από ορισμένες τρίτες χώρες του νοτίου ημισφαιρίου.

               (3)

               Προς το παρόν, η αποτελεσματική παρακολούθηση των εισαγωγών μπορεί να πραγματοποιηθεί με άλλα μέσα. Για λόγους απλούστευσης και για την ελάφρυνση του διοικητικού φόρτου για τα κράτη μέλη και τις επιχειρήσεις, η απαίτηση των πιστοποιητικών εισαγωγής για τα μήλα πρέπει να καταργηθεί στο τέλος της τρέχουσας περιόδου εφαρμογής που αναφέρεται στο παράρτημα XVIII του εκτελεστικού κανονισμού (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (3).

               (4)

               Συνεπώς, ο κανονισμός (ΕΚ) αριθ. 376/2008 πρέπει να τροποποιηθεί αναλόγως.

               (5)

               Για λόγους σαφήνειας, είναι σκόπιμο να καθοριστούν οι κανόνες σχετικά με τα πιστοποιητικά εισαγωγής που εκδίδονται για τα νωπά μήλα που υπάγονται στον κωδικό ΣΟ 0808 10 80 και εξακολουθούν να ισχύουν κατά την ημερομηνία εφαρμογής του παρόντος κανονισμού.

               (6)

               H διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που καθόρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II μέρος I σημείο Ζ του κανονισμού (ΕΚ) αριθ. 376/2008 αντικαθίσταται από το ακόλουθο κείμενο:

      «Ζ.   Οπωροκηπευτικά
         [μέρος IX του παραρτήματος I του κανονισμού (ΕΚ) αριθ. 1234/2007]

                  Κωδικός ΣΟ

                  Περιγραφή

                  Ποσό της εγγύησης

                  Διάρκεια ισχύος

                  Καθαρές ποσότητες (4)

                  0703 20 00

                  Σκόρδο, νωπό ή διατηρημένο με απλή ψύξη, περιλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii)

                  50 EUR/τόνο

                  3 μήνες από την ημερομηνία έκδοσης σύμφωνα με το άρθρο 22 παράγραφος 1

                  (—)

                  ex 0703 90 00

                  Άλλα παρόμοια λαχανικά του γένους Allium, νωπά ή διατηρημένα με απλή ψύξη, περιλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii)

                  50 EUR/τόνο

                  3 μήνες από την ημερομηνία έκδοσης σύμφωνα με το άρθρο 22 παράγραφος 1

                  (—)

                              (—)

                              Άδεια ή πιστοποιητικό απαιτείται για οποιαδήποτε ποσότητα.»

   Άρθρο 2
   Κατόπιν αιτήματος των ενδιαφερομένων, οι εγγυήσεις που υποβάλλονται για την έκδοση πιστοποιητικών εισαγωγής για τα νωπά μήλα που υπάγονται στον κωδικό ΣΟ 0808 10 80 αποδεσμεύονται, εφόσον πληρούνται οι ακόλουθες προϋποθέσεις:

               α)

               η ισχύς των πιστοποιητικών δεν έχει λήξει κατά την ημερομηνία εφαρμογής του παρόντος κανονισμού·

               β)

               τα πιστοποιητικά χρησιμοποιήθηκαν μόνο εν μέρει ή καθόλου κατά την ημερομηνία εφαρμογής του παρόντος κανονισμού.

         Άρθρο 3
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιουλίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 114 της 26.4.2008, σ. 3.

      (3)  ΕΕ L 157 της 15.6.2011, σ. 1.

      (4)  Μέγιστες ποσότητες για τις οποίες δεν χρειάζεται να προσκομιστεί άδεια ή πιστοποιητικό, δυνάμει του άρθρου 4 παράγραφος 1 στοιχείο δ). Οι περιορισμοί αυτοί δεν ισχύουν για τις εισαγωγές υπό προτιμησιακούς όρους ή βάσει δασμολογικών ποσοστώσεων.

               (—)

               Άδεια ή πιστοποιητικό απαιτείται για οποιαδήποτε ποσότητα.»


title: Εκτελεστικός κανονισμός (ΕΕ) 2017/873 της Επιτροπής, της 22ας Μαΐου 2017, σχετικά με την έγκριση της L-τρυπτοφάνης που παράγεται από Escherichia coli ως πρόσθετης ύλης ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ )

text:
                  23.5.2017

                  EL

                  Επίσημη Εφημερίδα της Ευρωπαϊκής Ένωσης

                  L 134/14

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/873 ΤΗΣ ΕΠΙΤΡΟΠΉΣ
      της 22ας Μαΐου 2017
      σχετικά με την έγκριση της L-τρυπτοφάνης που παράγεται από Escherichia coli ως πρόσθετης ύλης ζωοτροφών για όλα τα ζωικά είδη
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Ο κανονισμός (ΕΚ) αριθ. 1831/2003 προβλέπει τη χορήγηση άδειας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν εγκριθεί σύμφωνα με την οδηγία 82/471/ΕΟΚ του Συμβουλίου (2).

                  (2)

                  Με την οδηγία 88/485/ΕΟΚ της Επιτροπής (3) χορηγήθηκε άδεια στην L-τρυπτοφάνη χωρίς χρονικό περιορισμό, σύμφωνα με την οδηγία 82/471/ΕΟΚ. Στη συνέχεια, η εν λόγω πρόσθετη ύλη καταχωρίστηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

                  (3)

                  Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του εν λόγω κανονισμού, υποβλήθηκαν αιτήσεις για την επαναξιολόγηση της L-τρυπτοφάνης ως πρόσθετης ύλης ζωοτροφών για όλα τα ζωικά είδη. Υποβλήθηκαν επίσης αιτήσεις για την έγκριση της L-τρυπτοφάνης για όλα τα ζωικά είδη σύμφωνα με το άρθρο 7 του εν λόγω κανονισμού. Οι αιτήσεις συνοδεύονταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

                  (4)

                  Οι αιτήσεις αφορούν τη χορήγηση άδειας για την L-τρυπτοφάνη που παράγεται από Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 ή Escherichia coli CGMCC 3667 ως πρόσθετης ύλης ζωοτροφών για όλα τα ζωικά είδη, προς ταξινόμηση στην κατηγορία πρόσθετων υλών «διατροφικές πρόσθετες ύλες».

                  (5)

                  Η Ευρωπαϊκή Αρχή για την Ασφάλεια των Τροφίμων («η Αρχή»), στις γνωμοδοτήσεις που εξέδωσε στις 11 Σεπτεμβρίου 2013 (4), 10 Απριλίου 2014 (5), 9 Σεπτεμβρίου 2014 (6), 29 Ιανουαρίου 2015 (7), 10 Σεπτεμβρίου 2015 (8), 1 Δεκεμβρίου 2015 (9), 25 Ιανουαρίου 2017 (10) και 25 Ιανουαρίου 2017 (11), κατέληξε στο συμπέρασμα ότι, υπό τους προτεινόμενους όρους χρήσης, η L-τρυπτοφάνη που παράγεται από Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 και Escherichia coli CGMCC 3667 δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι θεωρείται αποτελεσματική πηγή του απαραίτητου αμινοξέος τρυπτοφάνη για τη διατροφή των ζώων· ο αιτών για την L-τρυπτοφάνη που παράγεται από Escherichia coli DSM 25084 παρείχε στοιχεία που αποδεικνύουν ότι, έπειτα από αλλαγή της διαδικασίας παρασκευής, τα επίπεδα ενδοτοξίνης της πρόσθετης ύλης μειώθηκαν σε αποδεκτό επίπεδο· για να είναι πλήρως αποτελεσματική στα μηρυκαστικά, η συμπληρωματική L-τρυπτοφάνη θα πρέπει να προστατεύεται από την αποδόμηση εντός της μεγάλης κοιλίας. Η Αρχή κρίνει ότι δεν υπάρχει ανάγκη για ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση όσον αφορά τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

                  (6)

                  Η αξιολόγηση της L-τρυπτοφάνης καταδεικνύει ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση της εν λόγω ουσίας, όπως καθορίζεται στο παράρτημα του παρόντος κανονισμού.

                  (7)

                  Επειδή δεν απαιτείται, για λόγους ασφάλειας, η άμεση εφαρμογή των τροποποιήσεων των όρων της χορήγησης άδειας για την L-τρυπτοφάνη, είναι σκόπιμο να προβλεφθεί μεταβατική περίοδος που θα επιτρέψει στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που απορρέουν από τη χορήγηση της άδειας.

                  (8)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Άδεια
      Η ουσία που προσδιορίζεται στο παράρτημα, η οποία ανήκει στην κατηγορία πρόσθετων υλών «διατροφικές πρόσθετες ύλες» και στη λειτουργική ομάδα «αμινοξέα, άλατα αμινοξέων και ανάλογες ουσίες», εγκρίνεται ως πρόσθετη ύλη για τη διατροφή των ζώων υπό τους όρους που παρατίθενται στο εν λόγω παράρτημα.
      Άρθρο 2
      Μεταβατικά μέτρα
      1.   Για την ουσία που προσδιορίζεται στο παράρτημα και έχει λάβει άδεια από την οδηγία 88/485/ΕΟΚ της Επιτροπής και τα προμείγματα που περιέχουν την ουσία αυτή, επιτρέπεται η διάθεση στην αγορά έως τις 12 Δεκεμβρίου 2017 σύμφωνα με τους κανόνες που ίσχυαν πριν από τις 12 Ιουνίου 2017 και η χρήση έως ότου εξαντληθούν τα υφιστάμενα αποθέματα.
      2.   Για τις πρώτες ύλες ζωοτροφών και τις σύνθετες ζωοτροφές που περιέχουν την ουσία που αναφέρεται στην παράγραφο 1 οι οποίες έχουν παραχθεί και επισημανθεί πριν από τις 12 Ιουνίου 2018 σύμφωνα με τους κανόνες που ίσχυαν πριν από 12 Ιουνίου 2017 επιτρέπεται η διάθεση στην αγορά και η χρήση έως ότου εξαντληθούν τα υπάρχοντα αποθέματα, αν προορίζονται για τροφοπαραγωγά ζώα.
      3.   Για τις πρώτες ύλες ζωοτροφών και τις σύνθετες ζωοτροφές που περιέχουν την ουσία που αναφέρεται στην παράγραφο 1 οι οποίες έχουν παραχθεί και επισημανθεί πριν από τις 12 Ιουνίου 2019 σύμφωνα με τους κανόνες που ίσχυαν πριν από τις 12 Ιουνίου 2017 επιτρέπεται η διάθεση στην αγορά και η χρήση έως ότου εξαντληθούν τα υπάρχοντα αποθέματα, αν προορίζονται για μη τροφοπαραγωγά ζώα.
      Άρθρο 3
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 22 Μαΐου 2017.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 268 της 18.10.2003, σ. 29.

         (2)  Οδηγία 82/471/ΕΟΚ του Συμβουλίου, της 30ής Ιουνίου 1982, σχετικά με ορισμένα προϊόντα που χρησιμοποιούνται στη διατροφή των ζώων (ΕΕ L 213 της 21.7.1982, σ. 8).

         (3)  Οδηγία 88/485/ΕΟΚ της Επιτροπής, της 26ης Ιουλίου 1988, για την τροποποίηση του παραρτήματος της οδηγίας 82/471/ΕΟΚ του Συμβουλίου σχετικά με ορισμένα προϊόντα τα οποία χρησιμοποιούνται στη διατροφή των ζώων (ΕΕ L 239 της 30.8.1988, σ. 36).

         (4)  EFSA Journal 2013·11(10):3368.

         (5)  EFSA Journal 2014·12(5):3673.

         (6)  EFSA Journal 2014·12(10):3826.

         (7)  EFSA Journal 2015·13(2):4015.

         (8)  EFSA Journal 2015·13(9):4238.

         (9)  EFSA Journal 2016·14(1):4343.

         (10)  EFSA Journal 2017·15(2):4712.

         (11)  EFSA Journal 2017·15(3):4705.

         ΠΑΡΑΡΤΗΜΑ

                     Αριθμός ταυτοποίησης της πρόσθετης ύλης

                     Επωνυμία του κατόχου της άδειας

                     Πρόσθετη ύλη

                     Σύνθεση, χημικός τύπος, περιγραφή, αναλυτική μέθοδος

                     Είδος ή κατηγορία ζώου

                     Μέγιστη ηλικία

                     Ελάχιστη περιεκτικότητα

                     Μέγιστη περιεκτικότητα

                     Λοιπές διατάξεις

                     Λήξη της περιόδου ισχύος της άδειας

                     mg/kg πλήρους ζωοτροφής με περιεκτικότητα σε υγρασία 12 %

                        Κατηγορία διατροφικών πρόσθετων υλών. Λειτουργική ομάδα: αμινοξέα, άλατα αμινοξέων και ανάλογες ουσίες

                     3c440

                     —

                     L-τρυπτοφάνη

                        Σύνθεση πρόσθετης ύλης

                     Σκόνη με ελάχιστη περιεκτικότητα 98 % σε L-τρυπτοφάνη (επί ξηράς ύλης).
                     Μέγιστη περιεκτικότητα 10 mg/kg σε 1,1′-αιθυλιδενο-δις-L-τρυπτοφάνη (EBT)

                        Χαρακτηρισμός της δραστικής ουσίας

                     L-τρυπτοφάνη που παράγεται από ζύμωση με Escherichia coli KCCM 11132P ή

                        Escherichia coli DSM 25084 ή

                        Escherichia coli FERM BP-11200 ή

                        Escherichia coli FERM BP-11354 ή

                        Escherichia coli CGMCC 7.59 ή

                        Escherichia coli CGMCC 3667.
                     Χημικός τύπος: C11H12N2O2

                     Αριθ. CAS: 73-22-3

                        Αναλυτικές μέθοδοι
                         (1)

                     Για την ταυτοποίηση της L-τρυπτοφάνης στην πρόσθετη ύλη ζωοτροφών:

                                 —

                                 Food Chemical Codex «L-tryptophan monograph»

                           Για τον προσδιορισμό της τρυπτοφάνης στην πρόσθετη ύλη ζωοτροφών και στα προμείγματα:

                                 —

                                 Υγροχρωματογραφία υψηλής απόδοσης συζευγμένη με ανίχνευση φθορισμού (HPLC-FD) — EN ISO 13904-2016

                           Για τον προσδιορισμό της τρυπτοφάνης στην πρόσθετη ύλη, στα προμείγματα, στις σύνθετες ζωοτροφές και τις πρώτες ύλες ζωοτροφών:

                                 —

                                 Υγροχρωματογραφία υψηλής απόδοσης (HPLC) συζευγμένη με ανίχνευση φθορισμού, κανονισμός (ΕΚ) αριθ. 152/2009 της Επιτροπής (ΕΕ L 54 της 26.2.2009, σ. 1) (παράρτημα III, Ζ)

                     Όλα τα είδη

                     —

                     —

                     —

                                 1.

                                 Η L-τρυπτοφάνη επιτρέπεται να διατίθεται στην αγορά και να χρησιμοποιείται ως πρόσθετη ύλη που αποτελείται από ένα παρασκεύασμα.

                                 2.

                                 Για τους χρήστες της πρόσθετης ύλης και των προμειγμάτων, οι υπεύθυνοι των επιχειρήσεων ζωοτροφών καθορίζουν επιχειρησιακές διαδικασίες και οργανωτικά μέτρα προκειμένου να αντιμετωπίζονται οι ενδεχόμενοι κίνδυνοι από εισπνοή, δερματική επαφή ή επαφή με τα μάτια. Όταν οι κίνδυνοι αυτοί δεν είναι δυνατόν να εξαλειφθούν ή να μειωθούν στο ελάχιστο με τις εν λόγω διαδικασίες και μέτρα, η πρόσθετη ύλη και τα προμείγματα χρησιμοποιούνται με μέσα ατομικής προστασίας, μεταξύ άλλων μέσα προστασίας της αναπνοής, γυαλιά και γάντια ασφαλείας.

                                 3.

                                 Η περιεκτικότητα της πρόσθετης ύλης σε ενδοτοξίνες και η δυνατότητα επίπασης της πρόσθετης ύλης εξασφαλίζουν μέγιστη έκθεση σε ενδοτοξίνες της τάξης των 1 600  IU ενδοτοξινών/m3 αέρα (2).

                                 4.

                                 Για τα μηρυκαστικά, η L-τρυπτοφάνη προστατεύεται από την αποδόμηση στη μεγάλη κοιλία.

                                 5.

                                 Δηλώσεις που πρέπει να γίνουν στην επισήμανση της πρόσθετης ύλης:
                                 Περιεκτικότητα σε υγρασία.

                     12 Ιουνίου 2027

            (1)  Λεπτομέρειες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports

            (2)  Η έκθεση υπολογίζεται με βάση το επίπεδο ενδοτοξινών και τη δυνατότητα επίπασης της πρόσθετης ύλης σύμφωνα με τη μέθοδο που χρησιμοποιεί η EFSA (EFSA Journal 2017·15(3):4705)· αναλυτική μέθοδος: Ευρωπαϊκή Φαρμακοποιία 2.6.14. (βακτηριακές ενδοτοξίνες).


title: Εκτελεστικός κανονισμός (ΕΕ) αριθ. 245/2012 της Επιτροπής, της 20ής Μαρτίου 2012 , σχετικά με την τροποποίηση του κανονισμού (ΕΚ) αριθ. 1187/2009 όσον αφορά τις εξαγωγές γάλακτος και γαλακτοκομικών προϊόντων στη Δομινικανή Δημοκρατία

text:
               21.3.2012

               EL

               Επίσημη Εφημερίδα της Ευρωπαϊκής Ένωσης

               L 81/37

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 245/2012 ΤΗΣ ΕΠΙΤΡΟΠΉΣ
   της 20ής Μαρτίου 2012
   σχετικά με την τροποποίηση του κανονισμού (ΕΚ) αριθ. 1187/2009 όσον αφορά τις εξαγωγές γάλακτος και γαλακτοκομικών προϊόντων στη Δομινικανή Δημοκρατία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 170 και το άρθρο 171 παράγραφος 1 σε συνδυασμό με το άρθρο 4,
   Εκτιμώντας τα ακόλουθα:

               (1)

               Το άρθρο 27 του κανονισμού (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (2), προβλέπει ότι, στο πλαίσιο της εξαγωγικής ποσόστωσης γάλακτος σε σκόνη που ανοίχθηκε από τη Δομινικανή Δημοκρατία, πρέπει να δοθεί προτεραιότητα σε προϊόντα υπαγόμενα σε ειδικούς κωδικούς προϊόντος από την ονοματολογία επιστροφών για εξαγωγή. Αυτός ο περιορισμός τέθηκε προκειμένου να αποτραπεί η υποβολή υπερβολικού πλήθους αιτήσεων πιστοποιητικών, που θα μπορούσε να έχει ως αποτέλεσμα κατακερματισμό της αγοράς και κίνδυνο απώλειας μεριδίου αγοράς για τους εξαγωγείς της Ένωσης.

               (2)

               Οι ποσότητες για τις οποίες υποβλήθηκαν αιτήσεις το έτος ποσόστωσης 2011/2012 ήσαν για πρώτη φορά μικρότερες από τις διαθέσιμες ποσότητες. Σε περίπτωση υπολοιπόμενων ποσοτήτων, είναι σκόπιμη η κατανομή αυτών των ποσοτήτων στους αιτούντες που ενδιαφέρονται να λάβουν μεγαλύτερες ποσότητες από τις ζητηθείσες, υπό την προϋπόθεση ότι αυξάνεται αναλογικά η εγγύηση.

               (3)

               Προκειμένου να μεγιστοποιηθεί η χρήση της ποσόστωσης στα επόμενα έτη, είναι σκόπιμη η επέκταση του πεδίου εφαρμογής των αιτήσεων πιστοποιητικών σε όλα τα προϊόντα τα οποία καλύπτονται από τη δασμολογική ποσόστωση την προβλεπόμενη στη συμφωνία οικονομικής εταιρικής σχέσης μεταξύ των κρατών Cariforum, αφενός, και της Ευρωπαϊκής Κοινότητας και των κρατών μελών της, αφετέρου (3), της οποίας η υπογραφή και η προσωρινή εφαρμογή έχουν εγκριθεί με την απόφαση 2008/805/ΕΚ του Συμβουλίου (4). Επιπλέον, όσον αφορά την ισχύ των πιστοποιητικών εξαγωγής, η παρέκκλιση του άρθρου 6 παράγραφος 2 του κανονισμού (ΕΚ) αριθ. 1187/2009 δεν πρέπει να περιορίζεται μόνο σε προϊόντα που ανήκουν στην ίδια κατηγορία προϊόντων που αναφέρονται στο παράρτημα I, αλλά πρέπει να επεκτείνεται σε όλα τα προϊόντα τα καλυπτόμενα από τη δασμολογική ποσόστωση.

               (4)

               Δεδομένου ότι οι επιστροφές κατά την εξαγωγή καθορίστηκαν σε 0 από το 2008, στις αιτήσεις πιστοποιητικών και στα πιστοποιητικά πρέπει να εμφαίνονται οι κωδικοί συνδυασμένης ονοματολογίας αντί των κωδικών προϊόντων της ονοματολογίας επιστροφών. Οι σχετικές διατάξεις πρέπει να προσαρμοστούν αναλόγως.

               (5)

               Για τους σκοπούς της χρηστής διαχείρισης, είναι αναγκαίο να γνωστοποιηθεί στην Επιτροπή πριν από τις 31 Αυγούστου η ποσότητα για την οποία έχουν εκδοθεί πιστοποιητικά. Αντιθέτως, είναι περιττή και μπορεί να καταργηθεί η γνωστοποίηση των ποσοτήτων που έχουν κατανεμηθεί.

               (6)

               Το άρθρο 28 παράγραφος 3 στοιχείο α) του κανονισμού (ΕΚ) αριθ. 1187/2009 προβλέπει ότι οι αιτήσεις πιστοποιητικών εξαγωγής είναι παραδεκτές μόνον εφόσον οι αιτούντες συστήσουν εγγύηση σύμφωνα με τις διατάξεις του άρθρου 9. Συνεπώς, η εξαίρεση του άρθρου 9 του υπόψη κανονισμού η οποία ορίζεται στο άρθρο 33 παράγραφος 1 είναι άνευ αντικειμένου.

               (7)

               Επομένως, ο κανονισμός (ΕΚ) αριθ. 1187/2009 πρέπει να τροποποιηθεί αναλόγως.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1187/2009 τροποποιείται ως εξής:

               1)

               Στο άρθρο 27 παράγραφος 2, το πρώτο εδάφιο αντικαθίσταται από το ακόλουθο κείμενο:
               «Μπορεί να κατατίθενται αιτήσεις πιστοποιητικών για όλα τα προϊόντα των κωδικών ΣΟ 0402 10, 0402 21 και 0402 29.».

               2)

               Στο άρθρο 28 παράγραφος 3, το πρώτο εδάφιο αντικαθίσταται από το ακόλουθο κείμενο:
               «Για να είναι παραδεκτή, μπορεί να υποβάλλεται μόνο μία αίτηση πιστοποιητικού εξαγωγής ανά κωδικό προϊόντος της συνδυασμένης ονοματολογίας και όλες οι αιτήσεις πρέπει να κατατίθεται ταυτοχρόνως στην αρμόδια αρχή ενός μόνον κράτους μέλους.».

               3)

               Το άρθρο 31 τροποποιείται ως εξής:

                           α)

                           Στην παράγραφο 1, το πρώτο εδάφιο αντικαθίσταται από το ακόλουθο κείμενο:
                           «Το αργότερο την πέμπτη εργάσιμη ημέρα μετά τη λήξη της προθεσμίας υποβολής αιτήσεων πιστοποιητικών, τα κράτη μέλη γνωστοποιούν στην Επιτροπή, για καθένα από τα δύο μέρη της ποσόστωσης και για κάθε κωδικό προϊόντος της συνδυασμένης ονοματολογίας, τις ποσότητες για τις οποίες υποβλήθηκαν αιτήσεις πιστοποιητικών ή, ανάλογα με την περίπτωση, ενημερώνει ότι δεν υποβλήθηκαν αιτήσεις.».

                           β)

                           Στην παράγραφο 2, το τρίτο και το τέταρτο εδάφιο αντικαθίστανται από το ακόλουθο κείμενο:
                           «Αν με την εφαρμογή του συντελεστή κατανομής προκύπτει ανά αιτούντα ποσότητα μικρότερη από 20 τόνους, οι αιτούντες μπορούν να αποσύρουν τις αιτήσεις τους. Σε αυτές τις περιπτώσεις ενημερώνουν την αρμόδια αρχή εντός τριών εργάσιμων ημερών από τη δημοσίευση της απόφασης της Επιτροπής. Η εγγύηση αποδεσμεύεται αμέσως. Εντός οκτώ εργάσιμων ημερών από τη δημοσίευση της απόφασης, η αρμόδια αρχή γνωστοποιεί στην Επιτροπή τις ποσότητες, κατανεμημένες ανά κωδικό προϊόντος της συνδυασμένης ονοματολογίας, για τις οποίες αποσύρθηκαν οι αιτήσεις και για τις οποίες αποδεσμεύθηκε η εγγύηση.
                           Σε περίπτωση υποβολής αιτήσεων πιστοποιητικών για ποσότητες προϊόντος που δεν υπερβαίνουν τις ποσοστώσεις του άρθρου 28 παράγραφος 1, η Επιτροπή κατανέμει τις υπόλοιπες ποσότητες κατ’ αναλογία προς τις ζητηθείσες ποσότητες, καθορίζοντας συντελεστή κατανομής. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο kg. Εντός μιας εβδομάδας από τη δημοσίευση του συντελεστή κατανομής, οι επιχειρηματίες ενημερώνουν την αρμόδια αρχή σχετικά με τη συμπληρωματική ποσότητα που αποδέχονται. Η συσταθείσα εγγύηση αυξάνεται αναλόγως.».

               4)

               Το άρθρο 32 τροποποιείται ως εξής:

                           α)

                           Στην παράγραφο 1, το τρίτο εδάφιο αντικαθίσταται από το ακόλουθο κείμενο:
                           «Για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1, τα κράτη μέλη γνωστοποιούν στην Επιτροπή το αργότερο μέχρι το τέλος Φεβρουαρίου τις ποσότητες για τις οποίες εκδόθηκαν πιστοποιητικά, κατανεμημένες ανά κωδικό προϊόντος της συνδυασμένης ονοματολογίας.».

                           β)

                           Στην παράγραφο 2 προστίθεται το ακόλουθο εδάφιο:
                           «Για τους σκοπούς του άρθρου 6 παράγραφος 2, το πιστοποιητικό εξαγωγής ισχύει επίσης για κάθε προϊόν που υπάγεται στους κωδικούς οι οποίοι αναφέρονται στο πρώτο εδάφιο του άρθρου 27 παράγραφος 2.».

                           γ)

                           Η παράγραφος 5 αντικαθίσταται από το ακόλουθο κείμενο:
                           «5.   Για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1 και σχετικά με την προηγούμενη δωδεκάμηνη περίοδο που αναφέρεται στο άρθρο 28 παράγραφος 1, το αργότερο μέχρι τις 31 Αυγούστου κάθε έτους, τα κράτη μέλη γνωστοποιούν στην Επιτροπή, κατανεμημένες ανά κωδικό προϊόντος της συνδυασμένης ονοματολογίας:

                                       —

                                       την ποσότητα για την οποία δεν εκδόθηκαν ή ακυρώθηκαν πιστοποιητικά,

                                       —

                                       την εξαχθείσα ποσότητα.».

               5)

               Στο άρθρο 33, η παράγραφος 1 αντικαθίσταται από το ακόλουθο κείμενο:
               «1.   Το κεφάλαιο II εφαρμόζεται, εξαιρουμένων των άρθρων 7 και 10.».

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από το έτος ποσόστωσης 2012/2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 318 της 4.12.2009, σ. 1.

      (3)  ΕΕ L 289 της 30.10.2008, σ. 3.

      (4)  ΕΕ L 289 της 30.10.2008, σ. 1.


title: Εκτελεστικός κανονισμός (ΕΕ) αριθ. 1044/2012 της Επιτροπής, της 8ης Νοεμβρίου 2012 , περί παρεκκλίσεως από τον κανονισμό (ΕΟΚ) αριθ. 2454/93 όσον αφορά τους κανόνες καταγωγής που χρησιμοποιούνται για τους σκοπούς του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση της Γουατεμάλας όσον αφορά τις εξαγωγές ορισμένων προϊόντων αλιείας προς την Ένωση

text:
               9.11.2012

               EL

               Επίσημη Εφημερίδα της Ευρωπαϊκής Ένωσης

               L 310/28

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1044/2012 ΤΗΣ ΕΠΙΤΡΟΠΉΣ
   της 8ης Νοεμβρίου 2012
   περί παρεκκλίσεως από τον κανονισμό (ΕΟΚ) αριθ. 2454/93 όσον αφορά τους κανόνες καταγωγής που χρησιμοποιούνται για τους σκοπούς του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση της Γουατεμάλας όσον αφορά τις εξαγωγές ορισμένων προϊόντων αλιείας προς την Ένωση
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247,
   Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 89 παράγραφος 1 στοιχείο β),
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 732/2008 του Συμβουλίου (3), για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009, η Ένωση χορήγησε στη Γουατεμάλα γενικευμένες δασμολογικές προτιμήσεις.

               (2)

               Με τον κανονισμό (ΕΟΚ) αριθ. 2454/93 θεσπίζεται ο ορισμός της έννοιας «καταγόμενα προϊόντα» ή «προϊόντα καταγωγής», ο οποίος πρέπει να χρησιμοποιείται για τους σκοπούς του συστήματος γενικευμένων δασμολογικών προτιμήσεων (εφεξής «ΓΔΠ»). Στο άρθρο 89 του εν λόγω κανονισμού προβλέπεται παρέκκλιση από τον ορισμό αυτόν υπέρ των χωρών στις οποίες έχουν χορηγηθεί ΓΔΠ.

               (3)

               Με επιστολή της από 24 Ιανουαρίου 2012 η Γουατεμάλα υπέβαλε αίτηση για παρέκκλιση από τους κανόνες καταγωγής του συστήματος ΓΔΠ σύμφωνα με το άρθρο 89 του κανονισμού (ΕΟΚ) αριθ. 2454/93. Με επιστολές της από 28 Μαρτίου 2012, 21 Ιουνίου 2012 και 27 Ιουνίου 2012 η Γουατεμάλα υπέβαλε πρόσθετες πληροφορίες προς στήριξη αυτού του αιτήματος.

               (4)

               Η αίτηση αφορά συνολική ετήσια ποσότητα 4 000 τόνων φιλέτων τόνου μαγειρεμένων, κατεψυγμένων και συσκευασμένων εν κενώ γνωστών ως «κόντρα φιλέτα» (εφεξής «φιλέτα τόνου») του κωδικού ΣΟ 1604 14 16 για το διάστημα από την 1η Απριλίου 2012 έως τις 31 Δεκεμβρίου 2013.

               (5)

               Η αίτηση καταδεικνύει ότι, χωρίς την παρέκκλιση, θα επηρεαστεί σημαντικά η ικανότητα του κλάδου μεταποίησης αλιευμάτων της Γουατεμάλας να πραγματοποιεί εξαγωγές φιλέτων τόνου, επιλέξιμων για προτιμησιακή δασμολογική μεταχείριση στην Ένωση.

               (6)

               Η παρέκκλιση είναι συνεπώς απαραίτητη προκειμένου να δοθεί επαρκής χρόνος στη Γουατεμάλα για την προετοιμασία του κλάδου μεταποίησης ιχθυηρών να συμμορφωθεί με τους κανόνες απόκτησης της προτιμησιακής καταγωγής των φιλέτων τόνου. Αυτός ο επαρκής χρόνος είναι αναγκαίος προκειμένου να εξασφαλιστούν από την κυβέρνηση και τις μεταποιητικές βιομηχανίες της Γουατεμάλας επαρκείς ροές καταγόμενου τόνου στη χώρα.

               (7)

               Λαμβάνοντας υπόψη τις υφιστάμενες ροές εφοδιασμού και τους υφιστάμενους τρόπους παραγωγής, θα πρέπει να χορηγηθεί παρέκκλιση για ετήσιες ποσότητες 1 975 τόνων φιλέτων τόνου του κωδικού ΣΟ ex 1604 14 16. Προκειμένου να διασφαλιστεί ότι η προσωρινή παρέκκλιση θα περιοριστεί στον χρόνο που είναι απαραίτητος για τη Γουατεμάλα ώστε να επιτύχει συμμόρφωσή της προς τους κανόνες απόκτησης της προτιμησιακής καταγωγής φιλέτων τόνου, η παρέκκλιση θα πρέπει να χορηγηθεί για το διάστημα από την 1η Ιανουαρίου 2012 έως τις 30 Ιουνίου 2013. Το μέγεθος της ποσόστωσης για το 2013 θα πρέπει να οριστεί κατ’ αναλογία χρόνου με βάση τη συνολική περίοδο της χορηγούμενης παρέκκλισης. Επομένως, τα μεγέθη των ποσοστώσεων θα πρέπει να ορισθούν σε 1 975 τόνους για το 2012, και σε 987,5 τόνους για το 2013.

               (8)

               Για να εξασφαλιστεί η συνέχεια των εξαγωγών από τη Γουατεμάλα προς την Ένωση των μεταποιημένων ψαριών που είναι επιλέξιμα για προτιμησιακή δασμολογική μεταχείριση, η παρέκκλιση πρέπει να χορηγηθεί με αναδρομική ισχύ από 1ης Ιανουαρίου 2012.

               (9)

               Για λόγους σαφήνειας, και για να μπορούν τα φιλέτα τόνου του κωδικού ΣΟ ex 1604 14 16 να υπάγονται στη χορηγούμενη παρέκκλιση, κρίνεται σκόπιμο να οριστεί ρητά ότι τα μόνα μη καταγόμενα αλιεύματα που θα χρησιμοποιούνται για την παρασκευή των εν λόγω φιλέτων τόνου θα πρέπει να είναι τόνος των κλάσεων ΕΣ 0302 και 0303.

               (10)

               Ο κανονισμός (ΕΟΚ) αριθ. 2454/93 θεσπίζει κανόνες σχετικά με τη διαχείριση δασμολογικών ποσοστώσεων. Προκειμένου να διασφαλιστεί η αποτελεσματικότητα της διαχείρισης, η οποία θα διασφαλίζεται μέσω της στενής συνεργασίας μεταξύ των αρχών της Γουατεμάλας, των τελωνειακών αρχών Ένωσης και της Επιτροπής, οι κανόνες αυτοί θα πρέπει να εφαρμόζονται, τηρουμένων των αναλογιών, στις ποσότητες που εισάγονται δυνάμει της παρέκκλισης που χορηγείται με τον παρόντα κανονισμό.

               (11)

               Για να είναι δυνατή η αποτελεσματικότερη παρακολούθηση της εφαρμογής της παρέκκλισης, είναι αναγκαίο να θεσπιστεί η υποχρέωση των αρχών της Γουατεμάλας να κοινοποιούν σε τακτά χρονικά διαστήματα στην Επιτροπή τα στοιχεία των πιστοποιητικών καταγωγής τύπου Α τα οποία έχουν εκδοθεί.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση των διατάξεων των άρθρων 72, 73 και 75 έως 79 του κανονισμού (ΕΟΚ) αριθ. 2454/93, τα μαγειρεμένα, κατεψυγμένα και συσκευασμένα εν κενώ φιλέτα τόνου, γνωστά ως «κόντρα φιλέτα», του κωδικού ΣΟ ex 1604 14 16, παραγόμενα στη Γουατεμάλα από μη καταγόμενο τόνο των κλάσεων ΕΣ 0302 ή 0303, θεωρούνται, σύμφωνα με τους όρους των άρθρων 2, 3 και 4 του παρόντος κανονισμού, ότι είναι καταγωγής Γουατεμάλας.
   Άρθρο 2
   Η παρέκκλιση που προβλέπεται στο άρθρο 1 ισχύει για τα προϊόντα που εξάγονται από την Γουατεμάλα και τίθενται σε ελεύθερη κυκλοφορία στην Ένωση εντός του χρονικού διαστήματος από την 1η Ιανουαρίου 2012 έως τις 30 Ιουνίου 2013 και έως του ορίου των ποσοτήτων που αναγράφονται στο παράρτημα του παρόντος κανονισμού.
   Άρθρο 3
   Η διαχείριση των ποσοτήτων που ορίζονται στο παράρτημα του παρόντος κανονισμού γίνεται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
   Άρθρο 4
   Οι τελωνειακές αρχές της Γουατεμάλας λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1.
   Στη θέση 4 του πιστοποιητικού καταγωγής τύπου Α που εκδίδεται από τις αρμόδιες αρχές της Γουατεμάλας κατ’ εφαρμογή του παρόντος κανονισμού αναγράφεται μία από τις ακόλουθες ενδείξεις:

               —

               «Derogation — Commission Implementing Regulation (ΕU) No 1044/2012»,

               —

               «Excepción — Reglamento de Ejecución (UE) no 1044/2012 de la Comisión».

         Οι αρμόδιες αρχές της Γουατεμάλας διαβιβάζουν στην Επιτροπή, έως το τέλος του μήνα που έπεται της λήξης κάθε ημερολογιακού τριμήνου, τριμηνιαία κατάσταση με τις ποσότητες για τις οποίες έχουν εκδοθεί, κατ’ εφαρμογή του παρόντος κανονισμού, πιστοποιητικά καταγωγής τύπου Α, και τους αύξοντες αριθμούς των εν λόγω πιστοποιητικών.
   Άρθρο 5
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Νοεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 302 της 19.10.1992, σ. 1.

      (2)  ΕΕ L 253 της 11.10.1993, σ. 1.

      (3)  ΕΕ L 211 της 6.8.2008, σ. 1.

      ΠΑΡΑΡΤΗΜΑ

                  Αύξων αριθμός

                  Κωδικός ΣΟ

                  Περιγραφή των εμπορευμάτων

                  Περίοδος

                  Ποσότητες
                  (σε τόνους καθαρού βάρους)

                  09.1627

                  ex 1604 14 16

                  Μαγειρεμένα, κατεψυγμένα και συσκευασμένα εν κενώ φιλέτα τόνου γνωστά ως «κόντρα φιλέτα»

                  1.1.2012 έως 31.12.2012

                  1 975

                  1.1.2013 έως 30.6.2013

                  987,5


title: Εκτελεστικός κανονισμός (ΕΕ) αριθ. 74/2013 της Επιτροπής, της 25ης Ιανουαρίου 2013 , για την τροποποίηση του κανονισμού (ΕΕ) αριθ. 1125/2010 όσον αφορά τα κέντρα παρέμβασης σιτηρών στη Γερμανία, στην Ισπανία και στη Σλοβακία

text:
               26.1.2013

               EL

               Επίσημη Εφημερίδα της Ευρωπαϊκής Ένωσης

               L 26/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 74/2013 ΤΗΣ ΕΠΙΤΡΟΠΉΣ
   της 25ης Ιανουαρίου 2013
   για την τροποποίηση του κανονισμού (ΕΕ) αριθ. 1125/2010 όσον αφορά τα κέντρα παρέμβασης σιτηρών στη Γερμανία, στην Ισπανία και στη Σλοβακία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 41, σε συνδυασμό με το άρθρο 4,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 1125/2010 της Επιτροπής, της 3ης Δεκεμβρίου 2010, για τον καθορισμό των κέντρων παρέμβασης σιτηρών και την τροποποίηση του κανονισμού (ΕΚ) αριθ. 1173/2009 (2), καθορίζει στο παράρτημά του τα κέντρα παρέμβασης σιτηρών.

               (2)

               Σύμφωνα με το άρθρο 55 παράγραφος 1 του κανονισμού (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (3), η Γερμανία, η Ισπανία και η Σλοβακία κοινοποίησαν στην Επιτροπή τον τροποποιημένο κατάλογο των κέντρων παρέμβασης σιτηρών καθώς και τον κατάλογο των αποθηκών των εν λόγω κέντρων (4), τα οποία έχουν εγκριθεί δεδομένου ότι πληρούν τους ελάχιστους όρους που απαιτούνται από την ενωσιακή νομοθεσία.

               (3)

               Ως εκ τούτου, κρίνεται σκόπιμο να τροποποιηθεί ο κανονισμός (ΕΕ) αριθ. 1125/2010 αναλόγως και να δημοσιευθούν στο διαδίκτυο ο κατάλογος των εγκαταστάσεων αποθεματοποίησης που συνδέονται με τα εν λόγω κέντρα, καθώς και όλες οι αναγκαίες πληροφορίες για τους επιχειρηματίες τους οποίους αφορά η δημόσια παρέμβαση.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 1125/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιανουαρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 318 της 4.12.2010, σ. 10.

      (3)  ΕΕ L 349 της 29.12.2009, σ. 1.

      (4)  Οι διευθύνσεις των αποθηκών των κέντρων παρέμβασης διατίθενται στον δικτυακό τόπο EUROPA/agriculture της Ευρωπαϊκής Επιτροπής (http://ec.europa.eu/agriculture/cereals/legislation/index_en.htm)

      ΠΑΡΑΡΤΗΜΑ
      Το παράρτημα του κανονισμού (ΕΕ) αριθ. 1125/2010 τροποποιείται ως εξής:

                  1.

                  Το τμήμα με τίτλο «ΓΕΡΜΑΝΙΑ» αντικαθίσταται από το ακόλουθο κείμενο:
                  «ΓΕΡΜΑΝΙΑ
                  Aschersleben
                  Augsburg
                  Bad Gandersheim
                  Bad Oldesloe
                  Beverungen
                  Brandenburg
                  Bremen
                  Bülstringen
                  Buttstädt
                  Dessau-Roßlau
                  Drebkau
                  Ebeleben
                  Eilenburg
                  Emden
                  Flensburg
                  Gransee
                  Großschirma
                  Güstrow
                  Hamburg
                  Hameln
                  Herzberg
                  Hildesheim
                  Holzminden
                  Itzehoe
                  Kappeln
                  Karstädt
                  Kiel
                  Klötze
                  Krefeld
                  Kyritz
                  Lübeck
                  Ludwigshafen
                  Magdeburg
                  Malchin
                  Neustadt
                  Nienburg
                  Northeim
                  Pollhagen
                  Querfurt
                  Regensburg
                  Rethem/Aller
                  Riesa
                  Rosdorf
                  Rostock
                  Schwerin
                  Tangermünde
                  Trebsen
                  Uelzen
                  Wismar
                  Witzenhausen»

                  2.

                  Το τμήμα με τίτλο «ΙΣΠΑΝΙΑ» αντικαθίσταται από το ακόλουθο κείμενο:
                  «ΙΣΠΑΝΙΑ
                  Andalucia
                  Aragon
                  Castilla y Leon
                  Castilla La Mancha
                  Extremadura
                  Navarra»

                  3.

                  Το τμήμα με τίτλο «ΣΛΟΒΑΚΙΑ» αντικαθίσταται από το ακόλουθο κείμενο:
                  «ΣΛΟΒΑΚΙΑ
                  Bratislava
                  Trnava
                  Dunajská Streda
                  Nitra
                  Dvory nad Žitavou
                  Bánovce nad Bebravou
                  Martin
                  Veľký Krtíš
                  Rimavská Sobota
                  Šurany
                  Košice»